CELEX: 32017D2429
Language: hr
Date: 2017-12-05 00:00:00
Title: Odluka Vijeća (EU) 2017/2429 od 5. prosinca 2017. o stavljanju izvan snage Odluke 2008/713/EZ o postojanju prekomjernog deficita u Ujedinjenoj Kraljevini

23.12.2017   
            
            
               HR
            
            
               Službeni list Europske unije
            
            
               L 344/6
            
         ODLUKA VIJEĆA (EU) 2017/2429
   od 5. prosinca 2017.
   o stavljanju izvan snage Odluke 2008/713/EZ o postojanju prekomjernog deficita u Ujedinjenoj Kraljevini
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 126. stavak 12.,
   uzimajući u obzir preporuku Europske komisije,
   budući da:
   
               (1)
            
            
               Vijeće je 8. srpnja 2008. na temelju preporuke Komisije Odlukom 2008/713/EZ (1) u skladu s člankom 104. stavkom 6. Ugovora o osnivanju Europske zajednice („UEZ”), odlučilo da u Ujedinjenoj Kraljevini postoji prekomjerni deficit. Vijeće je utvrdilo da se, prema podacima o postupku prekomjernog deficita koje su u ožujku 2008. prijavila tijela Ujedinjene Kraljevine, očekivalo da će deficit opće države Ujedinjene Kraljevine 2008./2009. dosegnuti 3,2 % BDP-a i tako premašiti referentnu vrijednost od 3 % BDP-a utvrđenu Ugovorom. Nadalje, nakon objave proračuna u ožujku 2008. očekivalo se da će politička objava od 13. svibnja 2008. o smanjivanju poreza na dohodak u 2008./2009. dodatno povećati planirani deficit u toj financijskoj godini. Dodavanje te mjere jesenskoj prognozi Komisije 2008. impliciralo je deficit od 3,5 % BDP-a u 2008./2009. Prekomjerni deficit nije se smatrao privremenim jer se prognozom Komisije, na temelju nepromijenjenih politika, procjenjivalo da će deficit u 2009./2010. iznositi 3,3 % BDP-a. Vijeće je nadalje primijetilo da je udio duga opće države ostao znatno ispod referentne vrijednosti od 60 %, iako se predviđalo da će rasti do 2009./2010.
            
         
               (2)
            
            
               Vijeće je istoga datuma, u skladu s člankom 104. stavkom 7. UEZ-a i člankom 3. stavkom 4. Uredbe Vijeća (EZ) br. 1467/97 (2), na temelju preporuke Komisije uputilo preporuku Ujedinjenoj Kraljevini s ciljem okončanja stanja prekomjernog deficita najkasnije do kraja financijske godine 2009./2010. Vijeće je također kao rok za poduzimanje učinkovitog djelovanja utvrdilo 8. siječnja 2009.
            
         
               (3)
            
            
               U skladu s člankom 104. stavkom 8. Ugovora, Vijeće je 27. travnja 2009. Odlukom 2009/409/EZ (3) odlučilo da Ujedinjena Kraljevina nije poduzela učinkovito djelovanje kao odgovor na Preporuku Vijeća od 8. srpnja 2008.
            
         
               (4)
            
            Prepoznajući činjenicu da je stanje proračuna Ujedinjene Kraljevine u 2009./2010. posljedica provedbe mjera u iznosu od oko 1,5 % BDP-a, koje su bile primjeren odgovor na Europski plan za gospodarski oporavak, i slobodnog djelovanja automatskih stabilizatora, Vijeće je 2. prosinca 2009. izdalo revidiranu preporuku u skladu s člankom 126. stavkom 7. Ugovora o funkcioniranju Europske unije („UFEU”), u kojoj se preporučuje da Ujedinjena Kraljevina okonča stanje prekomjernog deficita do 2014./2015. Ujedinjenoj Kraljevini posebno je preporučeno da osigura prosječan godišnji fiskalni napor od 1
                   % BDP-a između 2010./2011. i 2014./2015. kako bi se deficit opće države spustio ispod 3 % BDP-a na vjerodostojan i održiv način. U svojoj preporuci od 2. prosinca 2009. Vijeće je kao rok za poduzimanje učinkovitog djelovanja u skladu s člankom 3. stavkom 4. Uredbe (EZ) br. 1467/97 utvrdilo 2. lipnja 2010.
         
               (5)
            
            
               Komisija je 6. srpnja 2010. zaključila da je Ujedinjena Kraljevina na temelju proljetne prognoze Komisije 2010. poduzela učinkovito djelovanje u skladu s Preporukom Vijeća od 2. prosinca 2009. na temelju članka 126. stavka 7. UFEU-a.
            
         
               (6)
            
            Vijeće je 19. lipnja 2015., u skladu s člankom 126. stavkom 8. UFEU-a, odlučilo da Ujedinjena Kraljevina nije poduzela učinkovito djelovanje kao odgovor na Preporuku Vijeća od 2. prosinca 2009. (4) Vijeće je primijetilo da je Ujedinjena Kraljevina iskusila veliki pad rasta realnog BDP-a kao posljedicu globalne ekonomske i financijske krize u 2008. i 2009., što je također utjecalo na njezine javne financije. Ujedinjena Kraljevina je naknadno provela plan konsolidacije pa je deficit opće države padao, kao postotak BDP-a, svake godine između financijskih godina 2009./2010. i 2014./2015. Za razliku od toga, udio duga opće države u tom se razdoblju nastavio povećavati, uglavnom potaknut ukupnim deficitom, ali i intervencijama financijskog sektora. Vijeće je zaključilo da, unatoč uspostavi i provedbi programa fiskalne konsolidacije, Ujedinjena Kraljevina nije okončala stanje prekomjernog deficita do 2014./2015. Nadalje, Ujedinjena Kraljevina nije se pridržavala prosječnog godišnjeg fiskalnog napora od 1
                   % BDP-a koji je Vijeće bilo preporučilo 2. prosinca 2009.
         
               (7)
            
            
               Vijeće je 19. lipnja 2015., u skladu s člankom 126. stavkom 7. UFEU-a i člankom 3. stavkom 4. Uredbe (EZ) br. 1467/97, na temelju preporuke Komisije uputilo preporuku Ujedinjenoj Kraljevini da ispravi stanje prekomjernog deficita do financijske godine 2016./2017. Ujedinjenoj Kraljevini posebno je preporučeno da dosegne ukupni deficit od 4,1 % BDP-a u 2015./2016. i 2,7 % BDP-a u 2016./2017., za što se predviđalo da bi na temelju ažurirane proljetne prognoze Komisije 2015. bilo u skladu s poboljšanjem strukturnog salda od 0,5 % BDP-a u 2015./2016. i 1,1 % BDP-a u 2016./2017.
            
         
               (8)
            
            
               Komisija je 16. studenoga 2015. zaključila da je Ujedinjena Kraljevina poduzela učinkovito djelovanje za ispravak prekomjernog deficita do financijske godine 2016./2017., kako je Vijeće preporučilo 19. lipnja 2015.
            
         
               (9)
            
            
               U skladu s člankom 4. Protokola (br. 12) o postupku u slučaju prekomjernog deficita, priloženog Ugovoru o Europskoj uniji i UFEU-u, Komisija osigurava podatke za provedbu postupka. U okviru primjene tog protokola, države članice trebaju dvaput godišnje, odnosno prije 1. travnja i prije 1. listopada, dostaviti podatke o državnom deficitu i dugu te drugim povezanim varijablama u skladu s člankom 3. Uredbe Vijeća (EZ) br. 479/2009 (5).
            
         
               (10)
            
            
               Vijeće donosi odluke o stavljanju izvan snage odluka o postojanju prekomjernog deficita na temelju dostavljenih podataka. Nadalje, odluku o postojanju prekomjernog deficita trebalo bi staviti izvan snage samo ako prognoze Komisije pokažu da tijekom razdoblja obuhvaćenog prognozom deficit neće premašiti referentnu vrijednost od 3 % BDP-a utvrđenu Ugovorom. (6)
               
            
         
               (11)
            
            
               Na temelju podataka koje je dostavila Komisija (Eurostat) u skladu s člankom 14. Uredbe (EZ) br. 479/2009, slijedom Programa konvergencije za 2017., obavijesti Ujedinjene Kraljevine iz rujna 2017. i jesenske prognoze Komisije 2017., opravdano je donijeti sljedeće zaključke:
               
                           —
                        
                        
                           Ujedinjena Kraljevina je zadnjih godina ostvarila preporučene ciljeve za deficit opće države. Nakon što je 2009./2010. dosegao 10 % BDP-a, nominalni deficit opće države kontinuirano se smanjivao da bi 2015./2016. pao na 4 %, a 2016./2017. na 2,3 % u skladu s Preporukoma Vijeća od 19. lipnja 2015. Fiskalna konsolidacija koja je provedena tijekom tog razdoblja uglavnom se temeljila na rashodima, pri čemu su ukupni tekući rashodi pali sa 42,9 % BDP-a u 2009./2010. na 38 % BDP-a u 2016./2017. Tome je doprinio i porast udjela državnih prihoda sa 37,4 % BDP-a u 2009./2010. na 38,6 % BDP-a u 2016./2017., iako u manjem opsegu.
                        
                     
                           —
                        
                        
                           Programom konvergencije za 2016./2017. koji su tijela Ujedinjene Kraljevine dostavila 27. travnja 2017. i koji obuhvaća razdoblje od 2016./2017. do 2021./2022. predviđa se povećanje deficita opće države na 2,8 % BDP-a u 2017./2018. te nakon toga pad na 1,9 % BDP-a u 2018./2019. To se predviđanje temelji na planiranom deficitu opće države od 2,7 % u 2016./2017., u skladu s podacima o postupku prekomjernog deficita koje su tijela Ujedinjene Kraljevine dostavila u ožujku 2017. Nakon dostavljanja Programa konvergencije Nacionalni ured za statistiku (ONS) smanjio je svoju procjenu deficita opće države za 2016./2017. na 2,3 % BDP-a. Iako tijela Ujedinjene Kraljevine nisu naknadno objavila ažuriranu prognozu za deficit opće države, jesenskom prognozom Komisije 2017. predviđaju se, na temelju pretpostavke o nepromijenjenim politikama, deficiti od 2,5 % u 2017./2018., 1,8 % u 2018./2019. i 2,3 % u 2019./2020. Stoga bi tijekom razdoblja obuhvaćenog prognozom deficit trebao ostati ispod referentne vrijednosti od 3 % BDP-a utvrđene Ugovorom.
                        
                     
                           —
                        
                        
                           Komisija, prema svojoj jesenskoj prognozi 2017., procjenjuje da se strukturni saldo, to jest saldo opće države prilagođen ekonomskom ciklusu i bez jednokratnih i drugih privremenih mjera, poboljšao za 3,2 % BDP-a u razdoblju između 2008./2009. i 2016./2017.
                        
                     
                           —
                        
                        
                           Udio bruto duga opće države Ujedinjene Kraljevine znatno se povećao otkad je Vijeće 8. srpnja 2008. odlučilo da u Ujedinjenoj Kraljevini postoji prekomjerni deficit. Udio duga opće države povećao se sa 41 % BDP-a 2007./2008. na 86,8 % 2016./2017., što odražava veće nominalne deficite opće države i intervencije financijskog sektora tijekom tog razdoblja. Prema jesenskoj prognozi Komisije 2017. očekuje se da je udio duga u BDP-u dosegao najveću vrijednost 2016./2017. i da će se postupno smanjivati do 82,9 % BDP-a u 2019./2020.
                        
                     
         
               (12)
            
            
               U skladu s člankom 126. stavkom 12. UFEU-a, odluku Vijeća o postojanju prekomjernog deficita treba staviti izvan snage ako je u dotičnoj državi članici, prema stavu Vijeća, prekomjerni deficit ispravljen.
            
         
               (13)
            
            
               Vijeće smatra da je prekomjerni deficit u Ujedinjenoj Kraljevini ispravljen i stoga bi Odluku 2008/713/EZ trebalo staviti izvan snage.
            
         
               (14)
            
            
               Od 2017./2018., to jest financijske godine koja slijedi nakon ispravljanja prekomjernog deficita, na Ujedinjenu Kraljevinu se primjenjuje preventivni dio Pakta o stabilnosti i rastu te bi ona trebala primjerenom brzinom napredovati prema ostvarenju minimalnog srednjoročnog proračunskog cilja, uključujući poštovanje referentnog mjerila za rashode, i ispuniti kriterij duga u skladu s člankom 2. stavkom 1.a Uredbe (EZ) br. 1467/97,
            
         DONIJELO JE OVU ODLUKU:
   Članak 1.
   Iz sveobuhvatne procjene proizlazi da je stanje prekomjernog deficita u Ujedinjenoj Kraljevini ispravljeno.
   Članak 2.
   Odluka 2008/713/EZ stavlja se izvan snage.
   Članak 3.
   Ova je Odluka upućena Ujedinjenoj Kraljevini Velike Britanije i Sjeverne Irske.
   
      Sastavljeno u Bruxellesu 5. prosinca 2017.
      
         
            Za Vijeće
         
         
            Predsjednik
         
         T. TÕNISTE
      
   
   
      (1)  Odluka Vijeća 2008/713/EZ od 8. srpnja 2008. o postojanju prekomjernog deficita u Ujedinjenoj Kraljevini (SL L 238, 5.9.2008., str. 5.).
   
      (2)  Uredba Vijeća (EZ) br. 1467/97 od 7. srpnja 1997. o ubrzanju i pojašnjenju provedbe postupka u slučaju prekomjernog deficita (SL L 209, 2.8.1997., str. 6.).
   
      (3)  Odluka Vijeća 2009/409/EZ od 27. travnja 2009. kojom se utvrđuje, u skladu s člankom 104. stavkom 8. Ugovora, je li Ujedinjena Kraljevina poduzela učinkovito djelovanje kao odgovor na Preporuku Vijeća od 8. srpnja 2008. na temelju članka 104. stavka 7. (SL L 132, 29.5.2009., str. 11.).
   
      (4)  Odluka Vijeća (EU) 2015/1098 оd 19. lipnja 2015. kojom se utvrđuje da Ujedinjena Kraljevina nije poduzela učinkovito djelovanje kao odgovor na Preporuku Vijeća od 2. prosinca 2009. (SL L 180, 8.7.2015., str. 1.).
   
      (5)  Uredba Vijeća (EZ) br. 479/2009 od 25. svibnja 2009. o primjeni Protokola o postupku u slučaju prekomjernog deficita priloženog Ugovoru o osnivanju Europske zajednice (SL L 145, 10.6.2009., str. 1.).
   
      (6)  U skladu sa „Specifikacijama za provedbu Pakta o stabilnosti i rastu i smjernicama u pogledu oblika i sadržaja programa stabilnosti i konvergencije” od 3. rujna 2012. Vidjeti: http://ec.europa.eu/economy_finance/economic_governance/sgp/pdf/coc/code_of_conduct_en.pdf